ועדת הכספים, כנסת 18, פרוטוקול מספר 1210, 2012-11-14 10:25

משה גפני: בוקר טוב.

משה גפני: אני מתכבד לפתוח את ישיבת הוועדה.

משה גפני: על סדר היום: תקנות סיוע לשדרות וליישובי הנגב המערבי (הוראת שעה) (הארכת תחולת סעיף 5(ב) לחוק), התשע"ג-2012.

משה גפני: מי מסביר?

משה גפני: זה חוק שאנחנו עשינו אותו – בגלל שאחרי זה אתם מספרים שאתם עושים את הנושא של הסיוע לשדרות.

משה גפני: היינו צריכים להיאבק אתכם כדי שתהיה אפשרות להאריך את המועד.

משה גפני: אפשר, אגב, להאריך אותו לשנתיים.

ליאת גרבר: עד שנתיים.

משה גפני: עד שנתיים.

משה גפני: בבקשה, תסבירי.

ליאת גרבר: עניינן של התקנות בהארכת תוקפו של סעיף 5(ב) לחוק סיוע לשדרות וליישובי הנגב המערבי, לפיו ניתנות הטבות במס לתושבי יישובי קו העימות הדרומי כהגדרתם בחוק וליישובים נוספים כפי שנקבעו בצו סיוע לשדרות וליישובי הנגב המערבי (הוראת שעה) תשס"ח-2007.

ליאת גרבר: ההטבות ניתנות בהתאם לסעיף 11 לפקודת מס הכנסה, קרי, באמצעות זיכוי ממס לתושבי היישובים האלה בשיעור של 20% מההכנסה החייבת מיגיעה אישית עד לסכום של 233,400 ש"ח נכון לשנת 2012.

ליאת גרבר: הסכום הזה מתואם כל שנה בחודש ינואר – הוא יתואם בינואר 2013.

ליאת גרבר: עד לאחרונה סמכותו של השר להאריך את תוקפו של הסעיף נקבעה בהוראת שעה ובאמת לאחרונה אישרה ועדת הכספים את תיקון מספר 3 לפיו ניתנה לשר האוצר, באישור ועדת הכספים, סמכות בלתי מוגבלת בזמן להאריך את הסעיף לתקופות נוספות שלא יעלו על שנתיים כל אחת, אולם ההארכה הזאת מותנית בכך שהדבר מוצדק עקב המצב הביטחוני ששורר באזור קו העימות הדרומי.

ליאת גרבר: לאור המצב הביטחוני ששורר היום ביישובי קו העימות אנחנו מבקשים להאריך את התקנות לשנה נוספת – עד תום שנת 2013.

יעקב אדרי: למה לא לשנתיים?

ליאת גרבר: הסמכות של השר בחוק היא עד שנתיים, אנחנו כרגע נמצאים בתקופה של בחירות ולכן ההנחיה של היועץ המשפטי לממשלה היא להשתמש - - -

יעקב אדרי: שנה כן, שנתיים לא?

יעקב אדרי: ואם נחליט על שנתיים – מה יגידו לנו?

ליאת גרבר: התקנות שמונחות בפני הוועדה ושיביא שר האוצר לוועדה מדברות על תקופה של שנה.

ליאת גרבר: הוועדה אמורה לאשר או לא לאשר את התקנות.

ליאת גרבר: ההנחיה של היועץ המשפטי היא להשתמש בסמכות הזאת של התקנת חקיקת משנה במשורה.

ליאת גרבר: אנחנו נמצאים לפני בחירות, לפני שנת תקציב.

ליאת גרבר: בנוסף אני אזכיר את נושא הבג"צ של סעיף 11 שבעקבותיו אנחנו מתכוונים לבחון את כל נושא ההטבות במס ביישובים.

ליאת גרבר: מאז שהחוק הזה חוקק, שר האוצר האריך את התקנות בכל שנה.

ליאת גרבר: אני תקווה שאנחנו לא נזדקק לזה בעוד שנה אבל אם כן, אז מן הסתם השר ישקול וישתמש בסמכותו גם בעוד שנה.

ליאת גרבר: אנחנו חושבים שכרגע נכון וסביר להאריך את זה בשנה.

יעקב אדרי: אני חושב שהכי סביר זה לתת את המקסימום לעניין ולא להיתלות בזה שאולי יהיו פחות קסאמים.

יעקב אדרי: הרי אתם עשיתם הכול בסיפור הזה.

יעקב אדרי: אני מאוד ממליץ לחברי, הרב גפני - - -

משה גפני: רק שנייה, שנייה.

אורי אריאל: מה אתה ממליץ?

אורי אריאל: לסגת מגוש קטיף כדי שיהיה שלום ושקט?

יעקב אדרי: מה זה שייך עכשיו?

אורי אריאל: עוד פעם אני התבלבלתי - - -

משה גפני: רבותי - - -

יעקב אדרי: אתה אל תתבלבל אורי ואל תעיר הערות כאלה.

אורי אריאל: אני מבקש סליחה.

יעקב אדרי: אני מדבר בכלל על שנתיים, על מה אתה נכנס?

יעקב אדרי: מה אתה נכנס לי עכשיו לזה, אורי?

יעקב אדרי: תודה רבה.

אורי אריאל: אני לוקח את דברי לאחור.

אורי אריאל: אני מבקש למחוק את הערתי מהפרוטוקול, שלא היה צריך לסגת מגוש קטיף.

משה גפני: תגידו, יש בחירות עכשיו בתקופה הזאת שאתם רבים?

פניה קירשנבאום: לא רק שיש בחירות – גם יש תקשורת.

שכיב מוראד שנאן: בתקופה הזאת יש בחירות בפרלמנט הירדני.

משה גפני: הפרלמנט הירדני?

משה גפני: אז מה זה נוגע לאורי אריאל?

משה גפני: הוא יושב-ראש ועדת הביקורת אז זה קשור?

שכיב מוראד שנאן: אורי אריאל, בגלל הקרבה שלו לגדה המערבית, הוא רוצה להכין לעצמו כיסא בפרלמנט שם.

אורי אריאל: איזה מזל שיש לנו פריימריז.

משה גפני: יש בקשה לכלול שלושה יישובים נוספים שהיו בגוש קטיף בצו הזה.

משה גפני: מי מייצג אותם כאן?

משה גפני: בבקשה.

שלמה קוסטינר: אני נציג היישובים נווה, שלומית ובני נצרים.

שלמה קוסטינר: אנחנו נמצאים בטווח של עד 9 ק"מ מהרצועה.

שלמה קוסטינר: כל ההתראות, כל הריצות לממ"דים ולמקלטים – הכול קיים גם אצלנו.

שלמה קוסטינר: בנוסף, אנחנו נמצאים כקילומטר מגבול מצרים ושם יש לנו גם התראות – אני לא רוצה לפתוח פה על פצמ"רים, אבל אנחנו נמצאים תחת איומים נוספים מהדבר הזה.

משה גפני: אתם הייתם בגוש קטיף ועכשיו אתם נמצאים - - -

שלמה קוסטינר: בגוש קטיף היו לנו הטבות מס.

שלמה קוסטינר: עכשיו, כשעברנו ליישובי קבע, אנחנו משלמים בדיוק כמו בשדרות רוטשילד בתל אביב.

שלמה קוסטינר: עוטף עזה וכל יישובי רמת הנגב מקבלים הטבות מס ואנחנו שיושבים שם, לא טיפלו בנו מעולם.

שלמה קוסטינר: מונח פה לפניכם מכתב של מערכת הביטחון שתומכת בדבר הזה.

שלמה קוסטינר: אני רק רוצה לציין שהדבר הזה של קירבה לגבול בינלאומי ובנוסף מרחק מרצועת עזה, אין לזה השלכות רוחב.

שלמה קוסטינר: אנחנו היישובים היחידים שנמצאים בסיטואציה הזאת והכללתנו בעוטף לא תקרין על שום חריגה בשום מקום במדינת ישראל כי על המפה אנחנו היחידים שיושבים במקום כזה.

שלמה קוסטינר: תודה.

משה גפני: פניתם וביקשתם ממשרד האוצר?

שלמה קוסטינר: פנינו למשרד האוצר וגם משרד הביטחון פנה למנכ"ל משרד ראש הממשלה ואני מבין שזה מה שמונח על שולחנה של ועדת הכספים, הדברים כנראה עוד לא הבשילו לכדי החלטה.

שגית אפיק: מה המרחק של יישוב שלומית?

שלמה קוסטינר: ברצוני לציין גם שחוק הנגב המערבי מאפשר לשר האוצר להוסיף יישובים חדשים במסגרת החוק.

שגית אפיק: אבל יש קריטריון לחוק: צריכים להתקיים אותם שיקולים ביטחוניים שמתקיימים ביישובי עוטף עזה.

שגית אפיק: אתה ציינת כאן קריטריון שונה קצת, אתה ציינת קירבה לגבול המצרי.

שלמה קוסטינר: אני רוצה לציין שזאת לא קביעה שלנו, זאת קביעה של מערכת הביטחון: מערכת הביטחון ממליצה, לאור המצב הביטחוני בדרום, עוטף עזה וגבול מצרים, לאור האיומים – להגדיר את שלושת היישובים ולהכלילם כיישובי ספר ויישובי קו עימות להטבות מס.

משה גפני: הבנתי.

משה גפני: אני רוצה לדעת לגבי שלושת היישובים: יש מישהו מבין היישובים שנמצא באותם קילומטרים שעליהם אנחנו מדברים?

שלמה קוסטינר: כן.

שלמה קוסטינר: היישוב שלומית נמצא במרחק של 6.5 או 6.6 - - -

משה גפני: בתוך ה-7 קילומטרים?

שלמה קוסטינר: בתוך שבעה קילומטרים.

שגית אפיק: אז במצב הזה הוא זכאי אוטומטית מכוח החוק.

משה גפני: בסדר.

משה גפני: מה אתם אומרים על זה?

משה גפני: קודם נדבר על היישוב הזה, אחרי זה נדבר על שני היישובים הנוספים.

ליאת גרבר: כל יישוב שבטווח שבעת הקילומטרים זכאי באופן אוטומטי מכוחו החוק להטבות.

ליאת גרבר: במידה ויש יישוב שהוא חדש ולא הובא לידיעתנו או שיש איזושהי תקלה – ייפנה לרשות המיסים, אנחנו נבחן את זה ויישוב שהוא בטווח שבעת הקילומטרים יקבל את ההטבות.

ליאת גרבר: אין כאן שיקול דעת – כל יישוב שהוא בטווח שבעה קילומטרים זכאי לקבל לפי החוק.

שכיב מוראד שנאן: זה טעון אישור של ועדת הכספים פעם נוספת?

ליאת גרבר: לא, לא.

ליאת גרבר: זה לא טעון.

שגית אפיק: בתוך שבעה קילומטרים – זכאות אוטומטית מכוח החוק.

פניה קירשנבאום: שבעה קילומטרים מגבול עזה?

פניה קירשנבאום: מה עם מצרים, באמת?

שגית אפיק: מצרים לא בקריטריון.

משה גפני: רק שנייה, נדבר קודם על היישוב הזה שנמצא בטווח הקילומטרים.

משה גפני: אני למדתי הרבה חידושים בדיונים עם משרד האוצר בכל מיני נושאים.

משה גפני: איך מודדים את השבעה קילומטרים?

משה גפני: יכולה להיות מדידה שונה במשרד כזה ובמשרד אחר?

יעקב אדרי: כן, זה קורה.

משה גפני: אני שואל: האם יכולה להיות מדידה שונה?

משה גפני: בגלל שאם אין מדידה שונה, אמר מר קוסטינר, שהוא פנה.

ליאת גרבר: אני לא יודעת שהם פנו.

ליאת גרבר: אולי הם פנו למשרד ראש הממשלה, לא לרשות המיסים, וחבל.

משה גפני: למה לא פניתם לרשות המיסים?

שלמה קוסטינר: ברצוני לציין שישבנו במספר ישיבות גם עם ערן יעקב מרשות המיסים.

ליאת גרבר: לא לגבי זה.

ליאת גרבר: לא לגבי הנושא הזה.

שלמה קוסטינר: ישבנו לגבי הדבר הזה לפני מספר חודשים ויצאו מכתבים.

משה גפני: על מה דיברתם עם ערן יעקב, על המכס של דגי טונה?

שלמה קוסטינר: גם על הנושא של הטבות מס וגם על הנושא של יישובי ספר.

משה גפני: מה הוא ענה לכם לגבי הנושא הזה של שלושת היישובים?

שלמה קוסטינר: עדיין לא קיבלנו תשובה.

אורי אריאל: הייתי בחלק מהישיבות.

שכיב מוראד שנאן: אל תהיה בטוח שיהיה בג"צ שיחליט והוא יקבל – יש יישובים שבג"צ החליט עליהם והם מחכים שנה.

משה גפני: רגע, שכיב, מה שנאמר כאן זה שיש שלושה יישובים שאחד מהם נמצא במסגרת החוק בלי דיונים.

משה גפני: זאת אומרת שאין פה שיקול דעת לאשר או לא לאשר.

משה גפני: אנחנו יכולים לשנות את החוק ולהגיד שהחוק חל רק בשישה קילומטרים ולא בשבעה קילומטרים.

משה גפני: אבל אם הוא חל בתוך שבעה קילומטרים – אין שיקול דעת לא לרשות המיסים ולא לאף אחד אחר ולא לוועדה.

משה גפני: השאלה שמאוד מעניינת אותי היא האם לא יהיה ויכוח לגבי המרחק?

משה גפני: הרי יכול להיות ויכוח – פתאום מודדים אחרת.

שלמה קוסטינר: המרחקים שאני מדבר עליהם - - -

משה גפני: רגע.

משה גפני: אורי, אמרת שהיית בישיבות?

אורי אריאל: אני ואמר שלושה דברים במהירות: ראשית, זה עלה בישיבות – את לא היית שם - - -

ליאת גרבר: לא, אבל אני יודעת איזה נושא כן עלה.

אורי אריאל: תסלחי לי, אני רוצה לגמור את דברי – זה היה מאוד בקצרה.

אורי אריאל: אני מודיע ואומר בתו מי שהיה שם: זה עלה.

אורי אריאל: שנית, ההתנהלות שלכם או של מי שייצג אתכם היא מרחנית, טרחנית ולא משתפת פעולה עם יישובים שנמצאים בקו עימות וסובלים.

אורי אריאל: בקיצור, אתם נגד – זה בסדר, זאת גם עמדה.

אורי אריאל: שלישית, אני מבקש מאוד שמשרד האוצר לא יבדוק אחרי שנאשר פה את ה-7 קילומטרים לשלומית כי זה יהיה טרחני וטרדני שלוש שנים עד שהם יראו משהו.

אורי אריאל: הוועדה החליטה – צריך להכניס את השם עכשיו בהחלטה, אני מבקש מאוד, להכניס את השם הזה.

אורי אריאל: לגבי האחרים, יש פה עוד פעם מדיניות של משרד האוצר לא לתת למרות שהם אומרים שהם מאוד משתדלים הם דואגים שזה לא יקרה.

אורי אריאל: אני חושב שהוועדה צריכה לתת לזה פתרון.

משה גפני: כן, אבל אין לזה שום ערך למה שאנחנו - - -

אורי אריאל: רגע, אני רוצה לתת לך עצה.

משה גפני: כן, בבקשה.

אורי אריאל: יש תמיד שאלה של השלכות רוחב – אתה נותן לזה אז תמיד יש אחד אחר שאומר שמגיע לו וכולי.

אורי אריאל: אלה יישובים שהם ממגורשי גוש קטיף וזה היה להם קודם ושהם נמצאים באמת ליד הגבול.

אורי אריאל: לכן אני מציע למצוא את הדרך, בעזרת היועצת המשפטית שלנו, שהוועדה תחליט ותכניס את שני היישובים הנוספים.

משה גפני: בבקשה, בואו נלך לפי הסדר – חבר הכנסת שי חרמש.

שי חרמש: אני רוצה לפתור דבר שהוא הרבה יותר רחב.

שי חרמש: ברשותכם, אני אבקש את סבלנותכם.

משה גפני: חבר הכנסת שי חרמש, אתה תושב המקום, תושב האזור.

משה גפני: אני חושב שמכולנו, אתה תושב האזור.

טלב אלסאנע: לא בדיוק, לא בדיוק.

טלב אלסאנע: הוא בין היתר.

משה גפני: מי עוד?

יעקב אדרי: טלב אלסאנע גם.

שי חרמש: אל תצרפו, יש מספיק גם מה שיש לנו לבד.

שי חרמש: לא צריך להצטרף.

טלב אלסאנע: הבעיה אצל היהודים, היושב-ראש, ממגנים ואצל הבדואים הורסים.

טלב אלסאנע: אז אנחנו באים להגיד לא להרוס לבדואים כי הטילים לא מבדילים בין יהודים לבדואים.

משה גפני: רבותי, מבין חברי הוועדה, מי שגר בעוטף עזה ממש זה חבר הכנסת שי חרמש.

משה גפני: אתה יכול לתאר לנו את מה שקורה?

שי חרמש: אני רוצה לתת פה תיאור לא מקו העימות אלא מחזית הדרום.

שי חרמש: למי שלא מבין – במקום הזה מתנהלת חזית כשהצבא מאחורה והאזרחים מקדימה.

שי חרמש: אני לא מותח שום ביקורת פוליטית כרגע אלא מציין עובדות בשטח.

שי חרמש: עד לפני שלושה ימים הצנזורה אסרה לפרסם שהזירה הפכה מזירה של קסאמים לזירה של קטיושות.

שי חרמש: הייתי צריך לעשות את זה באופן חריג ברשת ב' ואחרי זה קיבלתי טלפונים מעיתונאים שאמרו לי: תודה רבה שאמרת את זה, אסור היה לנו להגיד.

שי חרמש: הזירה היא זירה של קטיושות 107 מ"מ – הבתים שחוטפים את זה מתפוצצים באוויר.

שי חרמש: מי שעלה לרגל והגיע גם אלי ליישוב שלי, מי שהגיע ליישובים של נתיב העשרה, עין השלושה, מצא בתים שחטפו את הפגיעות האלו והתפרקו.

שי חרמש: זאת מציאות שלא הייתה עד לפני שבועיים.

שי חרמש: אני מציג את המציאות הזאת משום שאזרחים מרגישים שם היום, אותם שעמדו ואמרו:

שי חרמש: אנחנו עומדים בגבורה בקו הקדמי ואין בעיה – יש היום בעיה להחזיק את האוכלוסייה הזאת שם מהנימוק שאין ביטחון פיזי גם כשאתה יושב בממ"ד כשקטיושה של 107 מ"מ נכנסת פנימה.

שי חרמש: אף אחד לא ייתן ערבויות בדברים האלה.

שי חרמש: הזירה היא זירה סואנת, העוצמה היא עוצמה גוברת.

שי חרמש: אומר לכם רק דבר אחד: בשישה הימים האחרונים ירדו על היישובים 360 כלי משחית למיניהם מקסאמים ופצמ"רים וכמובן קטיושות.

שי חרמש: צריך להבין דבר אחד: הירי הוא ירי מכוון מטרה, ממוקד, מטווח מקצועית, זה לא מה שהיה עד לפני שבועיים.

שי חרמש: הזירה בשבועיים החרונים הפכה לזירת קרב של חזית.

שי חרמש: אם פעם בעבר רוב הכלים נפלו בשטחים פתוחים, היום, כשהם מטווחים משהו, אני יכול לומר שבטווח הבית שלי שישה מטחים ירדו במכה אחת על ציר של 160 מטר – זה לא דבר אקראי – מימין, משמאל, באמצע ומאחורה.

שי חרמש: כשאתה מסמן את זה באותו יישוב אתה רואה שישה מטחים בטווח של 140 מטר.

שי חרמש: זה לא דבר מיקרי – זה דבר מקצועי, זה דבר מטווח - - -

אורי אריאל: סליחה, שי, אתה בטוח שהצנזורה אוהבת את זה?

שי חרמש: לא אכפת לי.

שי חרמש: שתדע מה שהיא רוצה.

שי חרמש: אני לא חוסם פה שום דבר – אני מסיר מסך.

שי חרמש: אין שום מקום לצנזורות יותר.

אורי אריאל: אתה עוסק בטווח - - -

שי חרמש: אורי, אני לא עוסק בטווח – הם מטווחים את זה בלעדיך.

שי חרמש: איך אמרתי ברשת ב'?

שי חרמש: החמאס יודע מה הוא יורה, האזרחים יודעים מה הם מקבלים - - -

אורי אריאל: - - - תבקש - - - זאת בעיה ביטחונית - - -

שי חרמש: אורי אריאל, אל תפריע לי, זאת לא ועדת חוץ וביטחון, אני לא מוכן לשום חיסיון, שום חיסיון.

ציון פיניאן: הוא העיר הערה - - -

שי חרמש: אין הערות.

שי חרמש: אומר דבר פשוט: החמאס - - -

אורי אריאל: - - - תבקש שזה לא יתפרסם, זה לא יהיה בפרוטוקול - - -

שי חרמש: אל תעצור אותי.

שי חרמש: החמאס - - -

משה גפני: שנייה, שי, שנייה.

משה גפני: אתה בחור אחראי.

ציון פיניאן: אורי, שי מתאבד כמו המפלגה שלו.

שי חרמש: תן לי - - -

משה גפני: רגע, שי, אני אתן לך אבל דקה.

ציון פיניאן: שי, בתוך ההערה של ה-160 מטר, איפה הבית שלך?

שי חרמש: ציון, הם יודעים.

ציון פיניאן: תכוון אותם כבר ישר.

שי חרמש: אני מבקש להמשיך לדבר.

משה גפני: אני אתן לך לדבר אבל אני רוצה להגיד לך משהו, אתה הרי בחור אחראי, אתה לא - - -

שי חרמש: כל מה שאני אומר ידוע גם לחמאס וגם לתושבים, הוא לא ידוע בירושלים, לא גיליתי שום סוד.

משה גפני: בסדר, יש רק בקשה, תגיד את הדברים – אני לא יודע לעצור אותך – אתה מכיר את הדברים ואתה יודע, אתה חבר כנסת אחראי.

משה גפני: אני רק מבקש בשלב הזה לא לפרסם את הדברים, זה הכול.

משה גפני: אני מבקש גם מהתקשורת.

שי חרמש: החמאס יודע מה הוא יורה, החמאס רואה איפה זה פוגע, התושבים יודעים מה יורים – התושבים רואים את זה בתוך בתיהם.

שי חרמש: המקום היחיד שלא יודע זה ירושלים, אז באתי לירושלים להודיע מחזית הדרום שהזירה היא זירה של קטיושות מכוונות מטרה על בתי התושבים.

שי חרמש: מכאן אני עובר לתקנות.

שי חרמש: עד אתמול עברתי את הכול, איך אומרים, בשלום – היה קשה, ביקורים הגיעו, חג הביקורים, כולם באים, הכול שמח, בית פתוח שותים וחוגגים.

שי חרמש: כשאני קראתי אתמול, שגית, את חוות הדעת התמוטטתי.

שי חרמש: כשאני בא ואומר שאחרי שיש פה חזית – נימוק של בחירות, שגית?

שי חרמש: תגידי לי, אתם יצאתם מדעתכם?

שי חרמש: אי אפשר לתת שנתיים, שזה חוק שגפני ואני העברנו, אמרנו רבותי, צריך בעניינים האלה לתת פרספקטיבה – זאת חזית.

שי חרמש: החזית הייתה לא החזית של השבועיים האחרונים, החזית הייתה לפני שנה.

שי חרמש: אמרנו שנותנים שנתיים.

שי חרמש: היום, כשכבר ברור לגמרי שבחזית הדרום מתנהלת חזית של טרור נגד אזרחים, מי שבא היום לקצץ את זה, בא בטיעונים של בחירות.

שי חרמש: איזה בחירות?

שי חרמש: מי מרוויח מזה, הליכוד מרוויח?

שי חרמש: ישראל ביתנו מרוויחה?

שי חרמש: מי מרוויח מזה, תגיד לי?

שי חרמש: חיים שם 40 אלף אזרחים שמצביעים למפלגה הזאת והזאת ואומרים להם: רבותי, יש בחירות וזה נראה שוחד בחירות.

שי חרמש: מי נותן את השוחד?

שי חרמש: משרד האוצר נותן את השוחד?

שי חרמש: ועדת הכספים נותנת?

אורי אריאל: היועץ המשפטי לממשלה.

שי חרמש: אני מציע דבר אחד: רבותי, אנחנו לא רוצים את זה.

שי חרמש: גפני, בשם חזית הדרום, אנחנו לא רוצים את זה, אל תעבירו את זה.

שי חרמש: אם זאת ההתייחסות בירושלים - - -

משה גפני: מה, מה לא להעביר?

משה גפני: לא הבנתי מה הוא אומר.

פניה קירשנבאום: הוא אומר שבמכתב כתוב שדווקא בגלל שהולכים לבחירות – אי אפשר ללכת ולתת הטבות כי זה נראה כמו שוחד בחירות.

פניה קירשנבאום: אני רוצה להגיד לכם שאני מצטערת שאנחנו נמצאים במערכת בחירות, כי אתמול שמעתי תגובה של יושבת-ראש אחת המפלגות שאומרת שהתגובה החריפה לירי על הדרום תהיה מעורבות פוליטית וזה ישחק למען הבחירות.

פניה קירשנבאום: עכשיו צריך להתאפק עד הבחירות ואחר-כך, כשתקום ממשלה חדשה – נעשה.

פניה קירשנבאום: אז מה נעשה?

פניה קירשנבאום: בואו נבטל את הבחירות כי אחרת נאבד את מדינת ישראל.

משה גפני: טוב, רק שנייה.

משה גפני: שי, אתה סיימת?

שי חרמש: אני מבקש להציע למשוך את ההצעה.

משה גפני: בסדר, הבנתי.

שי חרמש: אל תעביר אותה.

שי חרמש: בשם חזית הדרום, אנחנו לא רוצים, אין צורך.

משה גפני: ספי, אני רוצה לדעת את עמדת משרד המשפטים לפני שחברי הכנסת אומרים הלאה את דעתם.

ספי זינגר: אני אתייחס לשתי הנקודות.

משה גפני: מה עמדת היועץ המשפטי לממשלה.

יעקב אדרי: ותשתדל לא להרגיז אותנו, בסדר?

יעקב אדרי: תשתדל מאוד.

ספי זינגר: אני אשתדל מאוד.

ספי זינגר: עלו פה שתי נקודות.

ספי זינגר: הנקודה הראשונה שעלתה פה היא שאלת הוספת היישובים.

ספי זינגר: זה באמת, כמו שאמר יושב-ראש הוועדה, מתחלק לשתיים: יישובים שנמצאים בתוך שבעה קילומטרים, זאת שאלה עובדתית ולא שאלה משפטית.

ספי זינגר: האם הם בתוך תחום השבעה קילומטרים או מחוץ לתחום השבעה קילומטרים – זאת השאלה היחידה.

משה גפני: מי מחליט על טווח הקילומטרים?

יצחק וקנין: בחקיקה.

יצחק וקנין: זה היה בחקיקה.

שגית אפיק: לא.

שגית אפיק: איך מודדים, מי מודד?

משה גפני: לגבי היישוב שלומית, שהטענה היא שהוא פחות משבעה קילומטרים – מי מחליט שזה פחות משבעה קילומטרים?

משה גפני: יכול לבוא מישהו ולהגיד שהוא מודד את זה בקו אווירי שונה וזה יותר משבעה קילומטרים.

שגית אפיק: ליאת, מי מודד?

יצחק וקנין: משרד הביטחון, רבותי.

ליאת גרבר: אנחנו עושים בדיקה מקילה.

ליאת גרבר: את הבתים הכי קרובים, גם אם זה יהיה בית אחד, אנחנו עושים את הבדיקה הכי מקילה.

ליאת גרבר: אני לא חושבת שצריכה להיות בעיה.

פניה קירשנבאום: למה בית?

פניה קירשנבאום: למה לא הקו הכחול של היישוב?

פניה קירשנבאום: למה צריך למדוד את הבתים?

פניה קירשנבאום: למה לא את הקו כחול של היישוב?

פניה קירשנבאום: תסבירי.

ליאת גרבר: אני לא מכירה את הבדיקה שנעשית - - -

פניה קירשנבאום: למה מודדים את הבית?

פניה קירשנבאום: מה יש מסביב?

ליאת גרבר: לא אמרנו שהם לא יקבלו.

ליאת גרבר: למה סתם - - -

ספי זינגר: ההגדרה היא: יישובים שבתיהם, כולם או חלקם, שוכנים עד שבעה קילומטרים.

ספי זינגר: הבחינה צריכה להיעשות לפי מה שכתוב בחוק.

משה גפני: מי שקובע את המרחק זה משרד הביטחון.

ספי זינגר: אני לא חושב שמישהו קובע.

ספי זינגר: זאת לא קביעה נורמטיבית – זאת קביעה עובדתית.

אורי אריאל: ייקח שנה לבדוק: יעשו מכרז למודד שייצא - - -

שגית אפיק: רק עוד שאלה, ספי, לגבי השבעה קילומטרים, גם ליאת, אם יתברר שהיישוב שלומית נמצאת בגדר שבעת הקילומטרים היא תקבל את זה רטרואקטיבית מהמועד שבו - - -

ליאת גרבר: בוודאי שתקבל, כן.

ספי זינגר: אם היא בתוך שבעה קילומטרים והיא הייתה זכאית ולא קיבלה – זה דבר שבעובדה.

ספי זינגר: השאלה השנייה שעלתה פה בוועדה זה הוספת היישובים.

ספי זינגר: אני רוצה להזכיר פה את הבג"צ שאנחנו כולנו מכירים: בג"צ היישובים שניתן לאחרונה.

משה גפני: אתה מדבר על השאלה השנייה של היישובים - - -

ספי זינגר: אני מדבר על שני היישובים הנוספים שנמצאים למעלה משבעה קילומטרים.

ספי זינגר: המסגרת הנורמטיבית שנמצאת בחוק נותנת סמכות לשר האוצר, באישור ועדת הכספים, להוסיף יישובים או אזורים נוספים שמתקיימים בהם אותם השיקולים הביטחוניים שמתקיימים ביישובי עוטף עזה.

ספי זינגר: לכן, יש סמכות לשר האוצר להוסיף יישובים נוספים.

ספי זינגר: ככל שיש באמת ישובים נוספים שמתקיימים בהם אותם השיקולים הביטחוניים שמתקיימים ביישובי עוטף עזה בשל סמיכותם לגדר המערכת המקיפה את רצועת עזה – יש סמכות לשר האוצר להוסיף יישובים.

ספי זינגר: אבל חשוב להדגיש שני דברים בעניין הזה: הדבר הראשון – הסמכות שניתנת לשר מצומצמת לשיקולים ביטחוניים שנובעים מסמיכותם לגדר המערכת המקיפה את רצועת עזה, ולכן, אם יש שיקולים נוספים שנוגעים, לדוגמה, לסמיכותם לגבול עם מצרים, השיקולים האלה חשובים כמובן אבל הם לא נכללים בתחום הסמכות של שר האוצר בחוק הזה.

עתניאל שנלר: סליחה, לא הבנתי את מה שאמרת.

עתניאל שנלר: אם נמצאים בתוך השבעה – שמענו שזה - - -

משה גפני: יש שני יישובים ועוד יישוב נוסף.

עתניאל שנלר: את זה אני מבין.

משה גפני: מה שנאמר על שני היישובים הנוספים, מה שאמר שלמה - - -

עתניאל שנלר: אני מכיר את זה, גפני, אני מכיר את זה.

עתניאל שנלר: פשוט לא הבנתי את המשפט שהוא אמר.

משה גפני: הסמיכות לגבול מצרים זה לא קריטריון.

ספי זינגר: הסמיכות לגבול מצרים - - -

עתניאל שנלר: למה הוא כן מוסמך?

עתניאל שנלר: מה התנאי שכתוב שם, שעכשיו אמרת?

משה גפני: שיקולים ביטחוניים - - -

ספי זינגר: בתוך שבעה קילומטרים – זה כבר קבוע בחקיקה.

אורי אריאל: זה אוטומטי.

ספי זינגר: מה שמעבר לשבעה קילומטרים – בסמכות שר האוצר לקבוע אזורים או יישובים, בתנאי שמתקיימים בהם אותם השיקולים הביטחוניים שמתקיימים ביישובי עטף עזה בשל סמיכותם לגדר המערכת המקיפה את רצועת עזה.

עתניאל שנלר: זאת אומרת, אם מדובר על נווה שהוא יישוב במרחק של שמונה או תשעה קילומטר ביחס לעזה, קרי מעבר לשבעה, זה כן נכלל.

ספי זינגר: זה בסמכותו - - -

עתניאל שנלר: זה לא בקדש ברנע, זה שם.

ספי זינגר: נכון, נכון.

ספי זינגר: לכן היישוב הזה הוא בסמכותו של שר האוצר לקבוע.

ספי זינגר: אבל מה שחשוב להבין, וזה מה שנאמר בבג"צ, כשאנחנו קובעים הטבות אנחנו צריכים לגזור את היישובים מתוך העקרונות.

ספי זינגר: כלומר, אנחנו צריכים לקבוע קריטריונים שהם יכולים להגיד, לדוגמה, ששבעה קילומטרים נקבעו בשנת 2007 והיום זה תשעה קילומטרים ולכן כל היישובים שבתוך תשעה קילומטרים יכולים להיכלל.

ספי זינגר: יכולים להיקבע קריטריונים אחרים: מקום שמטווח יותר או כל קריטריון אחר, אבל הוא צריך היות ברור ושוויוני ולגזור את רשימת היישובים מתוך הקריטריון הכללי.

ספי זינגר: לכן יש קושי להוסיף יישובים פרטניים שהם לא נגזרים מתוך עיקרון וכך אנחנו לא יכולים לבחון אם יש עוד מקומות או יישובים שבעצם הקריטריון הזה חל גם עליהם.

יעקב אדרי: עכשיו, למה שנה ולא שנתיים?

יעקב אדרי: מה ההתייחסות של בג"צ לעניין הזה?

ספי זינגר: יחס לשנה ולשנתיים - - -

משה גפני: יעקב, אתה רצת מהר.

משה גפני: אני לא - - -

יעקב אדרי: תכף נחזור אחורה.

משה גפני: לא נחזור.

משה גפני: לגבי שני היישובים הנוספים – סמכותו של שר האוצר לקבוע ששניהם כלולים מכיוון שהם במצב ביטחוני כמו היישובים שבעוטף עזה בתוך השבעה קילומטרים.

משה גפני: מי אומר לשר הביטחון שהמצב הביטחוני של שני היישובים האלה - - -

ספי זינגר: שר האוצר.

יעקב אדרי: שר האוצר.

יעקב אדרי: שר הביטחון יכול להגיד לו - - -

יצחק וקנין: רבי משה, אני יכול להעיר משהו חשוב?

משה גפני: רק שייתן לי תשובה ואני אתן לך להעיר.

יצחק וקנין: בכיוון הזה של מה שהוא הולך לענות לך.

יצחק וקנין: בשנת 2007, אני זוכר את הדיון בוועדת כספים – בכלל בכל נושא ההטבות האלה – הנושא הזה ירד מהמליאה בצעקות ובוויכוחים קשים בוועדת כספים, אני זוכר את הישיבה.

יצחק וקנין: מצאנו את הפתרון, בסופו של יום, אחרי שקבענו את שבע הקילומטרים, עלו שלושה יישובים אחרים שהם לא אלו שאנחנו מדברים עליהם - - -

שי חרמש: שבעה, לא שלושה.

יצחק וקנין: אלו הקיבוצים והמושבים ששייכים לחל אשכול, אם אני לא טועה.

יצחק וקנין: אז נתנו אפשרות לשר הביטחון להמליץ לשר האוצר על אותם יישובים שכן אפשר יהיה להכניס אותם.

יצחק וקנין: כל הנושא של הבג"צ שהכניסו כבר באותה חבילה, תפסו טרמפ, הוסיפו לנו את חצור והכניסו את בית שאן והכניסו את כל החבילה הזאת.

משה גפני: יודעים.

משה גפני: נכון.

יצחק וקנין: לדעתי, כדאי שלא נפרוץ את הגדר.

יצחק וקנין: דעתי ברורה: אם אנחנו לא מחפשים לעשות מסחרה אחת גדולה, כי אז נפרוץ – מה שמופיע בשבעה קילומטרים בלי טובות של אף אחד – שלומית מופיעה וצריכה להיכנס.

יצחק וקנין: מה שלא מופיע – לא מופיע.

יצחק וקנין: שייבוא שר הביטחון וימליץ בפני שר האוצר, יביאו את זה - - -

אורי אריאל: המליץ – המכתב מול עיניך.

משה גפני: ספי, אני רוצה להיות ממוקד בעניין הזה.

משה גפני: יש שני יישובים שלטענתם – ואני ראיתי גם מכתב של משרד הביטחון, נדמה לי של סבירסקי - - -

אורי אריאל: עמיקם סבירסקי, ראש היחידה להתיישבות.

עדנה פרדו: אני העוזרת של עמיקם.

משה גפני: אתם עומדים אחרי המכתב הזה – אני ארצה לשמוע אותך.

משה גפני: יש שני יישובים נוספים שעברו מגוש קטיף והם נמצאים שם, לדבריהם, חוץ מהטיעון על גבול מצרים שהוא באמת טיעון שאיננו רלוונטי משפטית לגבי העניין הזה, ומה שחבר הכנסת וקנין אומר זה נכון – אם אנחנו נמציא פתאום קריטריון חדש של גבול מצרים אז אנחנו נכנסים לבעיה.

משה גפני: אני שואל האם מכתבו של עמיקם סבירסקי ממשרד הביטחון להכליל את שני היישובים האלה מבחינה ביטחונית, האם זה קריטריון על מנת ששר האוצר יכליל את היישובים האלה ואין לזה השלכת רוחב מכיוון שעל שני היישובים הללו יש את חוות הדעת הזאת.

ספי זינגר: אני אענה.

משה גפני: בבקשה.

ספי זינגר: קודם כל, לא ראיתי את המכתב עצמו.

משה גפני: זה לא חשוב.

שי חרמש: יש העתק של זה.

ספי זינגר: בשביל שאפשר יהיה להכליל את שני היישובים צריכים לעמוד בשני תנאים: האחד, מכתב של שר האוצר – מכתבו של שר הביטחון אולי הוא רלוונטי לזה – שמתקיימים בזה אותם תנאים; הדבר השני, לראות שבשני היישובים מתקיימים אותם התנאים ואין עוד יישובים שגם בהם מתקיימים אותם התנאים.

ספי זינגר: לכן, צריך לגזור את היישובים מתוך עיקרון.

משה גפני: בסדר.

משה גפני: אני מסכם את הדברים שלך: עמדת משרד המשפטים שהיא עמדת היועץ המשפטי לממשלה היא, אחד – לגבי היישוב שלומית שנמצא בתוך תחום השבעה קילומטרים - - -

ספי זינגר: זאת שאלה עובדתית.

ספי זינגר: אנחנו לא יודעים, אני לא יודע.

שי חרמש: כל יישוב שבתוך שבעה קילומטרים.

יצחק וקנין: לפי המכתב של משרד הביטחון הוא כן.

ספי זינגר: אני לא יודע.

שי חרמש: איציק, כל יישוב בשבעה קילומטרים – כן.

יצחק וקנין: יש פה מכתב מפורש.

יצחק וקנין: 6.6 זה מה שכתוב פה.

יצחק וקנין: היישוב שלומית ממוקם שישה קילומטרים - - -

משה גפני: בסדר.

משה גפני: יש פה מכתב של עמיקם סבירסקי שהוא שלח להראל לוקר.

משה גפני: קיבלנו העתק ממנו: היישוב הקהילתי שלומית, 1 קילומטר מגבול מצרים 6.6 קילומטרים מרצועת עזה.

משה גפני: זאת אומרת שלפי דברי משרד הביטחון הוא ממוקם בתוך הטווח של השבעה קילומטרים והוא ממליץ על שני היישובים הנוספים להכליל אותם בגלל הנושא הביטחוני שהוא מתאים לשני היישובים הנוספים.

משה גפני: זאת אומרת, אתה אומר שאם הוא נמצא בתוך השבעה קילומטרים – אין דיון בכלל, אין סמכות לאף אחד להוציא אותו.

משה גפני: אם שני היישובים הנוספים נמצאים – ואין לזה השלכת רוחב, אין עוד יישובים נוספים שנמצאים באותה מתכונת - - -

ספי זינגר: מה שבג"צ אמר זה לא לקבוע רשימה שמית.

משה גפני: הבנתי, הבנתי.

משה גפני: זאת אומרת, אם בעיקרון שני היישובים הללו נכללים בתוך מה שמשרד הביטחון אומר לשר האוצר ואין מישהו נוסף, בגלל שאם יש מישהו נוסף, הוא גם צריך להיות באותו קריטריון – לא קובעים שמות של יישובים, קובעים עקרונות של יישובים.

ספי זינגר: אם נניח שהיו מרחיבים את זה לתשעה קילומטרים במקום שבעה - -

עתניאל שנלר: לא.

עתניאל שנלר: זה לא בהכרח קריטריון רק גיאוגרפי.

משה גפני: בסדר, הבנתי.

משה גפני: אם אנחנו אומרים שהיישובים שנמצאים באזור הזה הם היישובים שנמצאים בבעיה ביטחונית מנומקת על-ידי משרד הביטחון – שר האוצר רשאי להכניס אותם.

משה גפני: לגבי הנושא של שנתיים, בבקשה.

ספי זינגר: שנה ושנתיים.

ספי זינגר: כמו שאמרה ליאת, הנחיית היועץ המשפטי לממשלה היא לנהוג באיפוק בתקופת בחירות.

ספי זינגר: אבקש להבהיר – זה לא שוחד בחירות ולא שום דבר שקשור לזה, יש הנחייה.

ספי זינגר: תקופת בחירות היא תקופת מעבר, תקופה שבה לפעמים יכולים להיווצר אינטרסים שונים ולכן ההנחיה היא לנהוג באיפוק בתקופת בחירות.

ספי זינגר: לכן, בעינינו ראוי ונכון - - -

שי חרמש: איפוק?

שי חרמש: איפוק על מה , תגיד לי?

משה גפני: חבר הכנסת חרמש, אתה רוצה שהוא לא יגיד את עמדת היועץ המשפטי?

שי חרמש: אתה מקשיב למה שאתה מדבר, תגיד לי?

שי חרמש: על איזה איפוק אתה מדבר?

אורי אריאל: מה אתה רוצה?

אורי אריאל: הוא צודק.

אורי אריאל: יש גבול לחוצפה גם של היועץ המשפטי.

אורי אריאל: כל דבר צריך לשמוע פה?

משה גפני: בסדר, אז אי אפשר לנהל כך את הישיבה.

שי חרמש: איזו חוצפה.

משה גפני: שי, לא מתאים לך.

שי חרמש: לא.

שי חרמש: אני יוצא מפה.

שי חרמש: תבחר מילים אחרות, חצוף שכמוך.

משה גפני: מה אתה רוצה ממנו?

משה גפני: אבל מה אתה רוצה ממנו?

משה גפני: מה אתה אומר לו.

משה גפני: זאת לא דרך.

אבישי ברוורמן: תקשיבו.

אבישי ברוורמן: אני אוהב את שי חרמש כמו אח מבוגר שלי.

אבישי ברוורמן: ספי רק פקיד שקורא.

משה גפני: הוא איש שאומר את עמדתו המשפטית.

אבישי ברוורמן: אני חושב שלחלוטין אפשר לקבל החלטה בוועדת הכספים שבמקרה הזה ברור לחלוטין שהיוצא מן הכלל בא להעיד על הכלל.

אבישי ברוורמן: אני חושב שהיועץ המשפטי צודק, בתקופת בחירות צריך להתנהג באיפוק כי יש שוחד בחירות.

אבישי ברוורמן: אבל המקרה הזה שונה ולכן במקרה הזה נמליץ כי הוא יוצא מן הכלל ונעביר את זה.

אבישי ברוורמן: אבל למה לצעוק על הילד הזה שקורא את החוק?

משה גפני: הוא לא ילד.

משה גפני: הוא לא ילד.

משה גפני: מה ילד?

אבישי ברוורמן: הוא בחור צעיר.

אורי אריאל: ממרום גילו ושבתו.

פניה קירשנבאום: אני במקומך הייתי יורדת לגור עכשיו ביישובי הדרום ותתאפק עד הבחירות.

אבישי ברוורמן: שמעתי, שמעתי.

אבישי ברוורמן: את גיבורה גדולה.

אבישי ברוורמן: אני חייתי בדרום, הייתי בדרום.

אבישי ברוורמן: תפסיקי להטיף לכולם כבר, מספיק.

פניה קירשנבאום: קודם כל, אני לא מטיפה.

גאלב מג'אדלה: אני מבקש, כבוד היושב-ראש, אני מבקש שלוש דקות על חשבון כולם, שכבוד הפרופסור יסביר כמה הוא תרם בנטל - - -

יעקב אדרי: אני מבין שיש עכשיו פריימריז - - -

משה גפני: די, גאלב.

משה גפני: יעקב - - -

גאלב מג'אדלה: - - - לקח אוניברסיטה מבאסטה ועשה ממנה אוניברסיטה.

גאלב מג'אדלה: אתה מוכן לתת לו את השלוש דקות שלי כדי להסביר?

ציון פיניאן: אני מציע לפתוח קלפי כאן.

משה גפני: לא, אני לא נותן.

משה גפני: אין שלוש דקות.

גאלב מג'אדלה: שלוש דקות שלי.

משה גפני: לא, אני לא נותן לו, הוא באמצע רשות דיבור.

משה גפני: עורך דין זינגר, אני מבקש ממך – אני איש הדרום אני מזדהה לחלוטין עם הדברים של שי חרמש, מזדהה לחלוטין.

משה גפני: אין לגבי העניין הזה ויכוח – אני מבקש ממך לומר את הדברים שלך כמות שהם.

משה גפני: אני הרי יודע באיזו מדינה אנחנו חיים.

משה גפני: אנחנו עלולים לקבל החלטה, אנחנו עלולים לחטוף בג"צ, ובג"צ, אתה יודע, במין פני-פוקר – שם שי שחרמש לא יצעק, הוא לא יהפוך שם את בית המשפט – יגיד: לא, יש הנחיה של היועץ המשפטי לממשלה, עד היום אישרתם רק שנה ובתקופת בחירות אתם מאשרים שנתיים.

משה גפני: היו קסאמים גם בשנה שעברה.

משה גפני: אני בעד להאריך את זה לשנתיים, אבל רבותי, מה אתם רוצים ממנו?

משה גפני: נהיה מצב נורא ואיום – אתה תוקף את היועץ המשפטי ואני החרדי מגן עליו.

משה גפני: יא אללה מה שקרה במדינה הזאת.

גאלב מג'אדלה: גפני, בית המשפט העליון לא זקוק לשום הגנה.

גאלב מג'אדלה: הוא פועל על פי החוקים - - -

ציון פיניאן: לפי מה שנאמר פה, שר האוצר, בגלל בחירות יכול לאשר רק שנה – שר האוצר בגלל בחירות יכול לאשר שנתיים.

משה גפני: אוקיי.

משה גפני: ספי, תשלים.

ספי זינגר: אני קודם כל רוצה להבהיר: כשדיברתי על איפוק דיברתי על הנחייה כללית של היועץ המשפטי לממשלה שבאופן כללי על הממשלה בתקופת בחירות לנהוג באיפוק.

יעקב אדרי: זה לא המקרה.

ספי זינגר: אני רוצה להציג את הנורמות כמו שאנחנו מבינים אותן ולכן לא דיברתי על איפוק בהיבט הזה אלא על איפוק שהממשלה צריכה לנהוג באופן כללי.

ספי זינגר: זאת הנחיית היועץ המשפטי לממשלה.

גאלב מג'אדלה: אנחנו מכבדים את זה.

ספי זינגר: בהקשר הזה יש שני דברים שאני רוצה להגיד: דבר אחד, יש פסק דין של בג"צ, אנחנו יודעים שהממשלה צריכה להביא עד לחודש מאי בשנה הבאה חקיקה חדשה שמסדירה כללית את נושא הטבות המס.

שי חרמש: זה לא שייך לקו העימות.

שי חרמש: מוחרג קו העימות.

ספי זינגר: אי אפשר להחריג, חבר הכנסת חרמש, אי אפשר להחריג כי חקיקה כזו לא נעשתה.

ספי זינגר: כשאנחנו נעשה את החקיקה נדע מה נמצא בה ומה מוחרג ממנה.

ספי זינגר: זאת עוד סיבה נוספת שבגללה שאנחנו חושבים שנכון לעשות את זה לשנה, כי במהלך השנה הזאת נצטרך - - -

אבישי ברוורמן: ספי השאלה היא אחרת, סליחה.

אבישי ברוורמן: השאלה היא כזאת: האם יושב-ראש ועדת הכספים יעביר להצבעה, שכולנו נצביע – גאלב בשם מפלגת העבודה - - -

יעקב אדרי: כל המפלגות פה.

אבישי ברוורמן: כולם יצביעו.

אבישי ברוורמן: האם מישהו יגיש בג"צ?

אבישי ברוורמן: אם לא – נעביר שנתיים, זה הכול.

אבישי ברוורמן: תענה לי על השאלה הזאת.

ספי זינגר: אני לא יודע.

ספי זינגר: קודם כל זה בסמכות של שר - - -

אבישי ברוורמן: בבקשה, אני בטוח ששר האוצר לא ילך ויתנגד לדבר הזה.

אבישי ברוורמן: אני בטוח.

יעקב אדרי: אתה אומר שהוא לא ילך לבג"צ?

אבישי ברוורמן: אם הוא ילך על זה אז הוא בכלל כבר יעוף לשמים, אבל הוא לא ילך.

אבישי ברוורמן: לכן, אם אין – ייקח גפני ויעביר את זה ונגמור את הסיפור.

יעקב אדרי: כן, על דעת כולם.

משה גפני: לא שמעתי.

אבישי ברוורמן: גפני, אמרתי שאם הוא אומר בצורה ברורה שהסמכות שלך עכשיו להביא להצבעה של שנתיים והוא לא הולך לבג"צ ואני לא רואה את ד"ר שטייניץ הולך עכשיו ומחזיר את זה – אז בואו נצביע לשנתיים, נגמור את העניין ושי חרמש ישמור על האופי שלו.

משה גפני: ספי, אמרת שאנחנו יכולים להצביע על שנתיים?

ספי זינגר: לא אמרתי - - -

משה גפני: ככה אמר פרופסור ברוורמן.

ליאת גרבר: תגידו ליועצת המשפטית של הוועדה, אבל התקנות שמונחות בפני הוועדה הן תקנות שמדברות על שנה.

שי חרמש: תמשכו אותן.

ליאת גרבר: אנחנו חושבים שבמצב העניינים יש פה באמת את השיקול של בחירות - - -

אורי אריאל: מה יש?

אורי אריאל: באמת יש?

ציון פיניאן: אם שיקול של בחירות – אתה צריך לא שנה ולא שנתיים.

שי חרמש: תגידי, את מאמינה במה שאת אומרת?

שי חרמש: הגנה על אזרחים זה שיקול בחירות?

ליאת גרבר: אנחנו הבאנו את התקנות האלה עכשיו בגלל שאנחנו מבינים את החשיבות של העניין - - -

שי חרמש: תמשכי אותן, זה הכול.

משה גפני: ליאת, דברי איתי, אל תדברי אתו.

ליאת גרבר: התקנות האלה היו אמורות להיות מאורכות באופן אוטומטי בגלל הבחירות, אנחנו ביקשנו להביא אותן לוועדה ולהאריך אותן לשנה ולא למספר חודשים בשביל שתהיה ודאות לתושבים.

ליאת גרבר: לא רצינו שזה יוארך רק במספר חודשים באופן אוטומטי אלא ביקשנו שתהיה לתושבים ודאות לשנה.

ליאת גרבר: עד עכשיו, מאז שהחוק חוקק, התקנות הוארכו בכל שנה.

ליאת גרבר: לא הייתה שנה שהתקנות לא הוארכו.

ליאת גרבר: אנחנו מקווים שלא נזדקק לזה בשנה הבא, אנחנו באמת מקווים.

ליאת גרבר: אני בטוחה ששר האוצר - - -

משה גפני: ליאת, הבנו - - -

ליאת גרבר: - - - לא קשור לבחירות - - -

משה גפני: ליאת, מה לעשות, את לא מקשיבה לי בכלל.

ליאת גרבר: אני רוצה רק לסיים.

ליאת גרבר: גם בשנה שעברה הארכנו את התקנות בשנה.

יעקב אדרי: ליאת, מתי פג התוקף שלהן?

עתניאל שנלר: ב-31 בדצמבר.

עתניאל שנלר: יש עוד זמן.

שכיב מוראד שנאן: אבל יש כאלה שמדברים ואנחנו יושבים ושותקים ולא מקבלים זכות דיבור.

משה גפני: נכון, נכון.

משה גפני: זה לא בסדר – העולם לא צודק.

משה גפני: זה לא בסדר שכאלה שמתפרצים מדברים ואלה שיושבים בנימוס לא מדברים.

משה גפני: עכשיו ידברו אלה שיושבים בנימוס.

ליאת גרבר: אני רק אסיים.

ליאת גרבר: בשל המצב הביטחוני ובשביל לתת ודאות לתושבים ביקשנו לבוא כבר עכשיו ולהאריך אותן עד תום שנת 2013.

ליאת גרבר: אנחנו חושבים שזה סביר בנסיבות העניין להאריך את זה עד תום שנת 2013, לבחון את המצב ולבחון - - -

משה גפני: ליאת, תקשיבי לי.

משה גפני: את מסבירה מאוד יפה, האנשים הבינו את עמדתך.

משה גפני: רוב חברי הוועדה חולקים עלייך.

משה גפני: זה בסדר, איך בעיה.

משה גפני: לא עלייך, את לא הצד בעניין.

משה גפני: את מביאה צו - -

שכיב מוראד שנאן: על העמדה שהיא מציגה.

משה גפני: - - את מביאה צו שהוא לשנה ואין בו תוספת יישובים וגם לא צריך שתהיה תוספת יישובים – צריך החלטה.

משה גפני: לזה הייתה צריכה להתלוות החלטה אם אכן נכון שישבו עם ערן יעקב או עם כל גורם אחר ברשות המיסים.

ליאת גרבר: אני יודעת שלא לעניין הזה - - -

משה גפני: בסדר, אני לא מתווכח – אני לא הייתי שם, לא יודע.

משה גפני: אני לא מתווכח, אני רק אומר שיש פה עמדה שהיא עמדה שונה ונראה מה לעשות.

משה גפני: יש לי הצעה לוועדה: הרי אנחנו לא יכולים להצביע על שנתיים – אפילו שנעלה לשמים ונרד לארץ –מכיוון שאנחנו מדברים על תקנות של שר הביטחון, שכתוב שם - - -

ליאת גרבר: שר האוצר.

שכיב מוראד שנאן: לא, לא.

שכיב מוראד שנאן: תחזור על המילה שר הביטחון.

משה גפני: שר האוצר, סליחה, לשנה – או שאנחנו מאשרים את השנה או שאנחנו לא מאשרים את השנה.

משה גפני: אני, מכיוון שאין לי פריימריז אני יכול להגיד את האמת:

משה גפני: האמת היא שאנחנו לא יכולים לאשר שנתיים אפילו אם נרצה, אלא אם כן ניתן לשר האוצר לשנות את הצו.

משה גפני: זה מה שאני מתחיל לחשוב על העניין.

משה גפני: אבל זה שאתם ביקשתם להביא את זה מוקדם, זה בסדר, אני בעד זה שביקשתם.

משה גפני: מי שביקש זה היה אני והייתי צריך לבקש שתאשרו שאני אוכל להביא את זה.

משה גפני: כל ההחלטה הזאת שאני צריך כל הזמן לבקש, להביא העברות תקציביות ולנהל את המדינה בדברים חיוניים זה דבר מצחיק לגמרי.

ליאת גרבר: למיטב ידיעתי השר ביקש להעביר את זה במהירות האפשרית - - -

משה גפני: בסדר, בסדר, אני בעד השר.

גאלב מג'אדלה: אתה חלק מהקואליציה.

אבישי ברוורמן: גפני, האם אתה ממליץ, בעצם, שאנחנו נאשר לשנה אבל נפנה לשר האוצר בבקשה שייתן עכשיו הוראה להאריך - - -

משה גפני: לא, לא.

משה גפני: תכף תשמע את ההצעה.

משה גפני: חבר הכנסת ציון פיניאן, ואחריו – חבר הכנסת שנלר ואחריו חבר הכנסת אדרי.

יעקב אדרי: שים אותי בסוף, אין בעיה.

משה גפני: לא, לא.

משה גפני: אתה לא בסוף.

שכיב מוראד שנאן: מתי אני?

משה גפני: אתה אחרי אדרי, אחריך – אורי אריאל.

ציון פיניאן: תודה רבה אדוני היושב-ראש.

ציון פיניאן: למרות שלא ניתן או כן ניתן – אני בעד שנתיים.

ציון פיניאן: ממש שנתיים, כי בשנה אי אפשר לעשות שום דבר ואולי אפילו בעוד שנתיים יהיו עוד פעם בחירות, אני יודע מה, לפי הסקרים אולי יהיו עוד שנתיים עוד בחירות.

משה גפני: למה?

משה גפני: מה יש?

ציון פיניאן: לפי הסקרים, גוש הימין וגוש השמאל כמעט זהים.

אבישי ברוורמן: אי אפשר לדעת מה שאלוהים יחליט.

ציון פיניאן: לגבי הנושא של שלושת היישובים – אני רואה שיישנה המלצה גם של משרד הביטחון וגם של חלק מהייעוץ המשפטי, שניתן להכליל את שלושת היישובים.

ציון פיניאן: לכן אני ממליץ ואני מבקש לאשר את שלושת היישובים ואולי כך גם ישתוק ולא יצעק יותר שי חרמש.

משה גפני: אל תחייב בשמו.

שי חרמש: ציון, כשתגיע לגיל שלי תראה שיש גיל שבו כבר לא משתנים.

ציון פיניאן: לא משתנים?

שי חרמש: בגיל מסוים.

אבישי ברוורמן: יש סיכון שכשהצנון לא ייתן יבול מספיק אז הוא יתחיל לצעוק גם.

ציון פיניאן: אני רוצה לומר שהוא מייצג את היישובים שבהם הוא מתגורר בצורה מצוינת, בצורה מעוררת כבוד.

אבישי ברוורמן: אין ספק, חרמש ומגל.

ציון פיניאן: למדתי ממך גם איך לשמור על הצפון באותה מידה.

משה גפני: תודה רבה.

משה גפני: חבר הכנסת שנלר ואחריו – חבר הכנסת אדרי.

משה גפני: פאינה, את לא רשומה.

עתניאל שנלר: באשר לנושא היישובים, אני חושב שצו של שר האוצר יוכל בוודאי להסדיר את העניין בצורה פשוטה.

עתניאל שנלר: אם שר האוצר יקבל, על פי הקריטריונים שהיועץ המשפטי אמר לנו דברים ברורים משר הביטחון, הרי מה שכתוב כאן: נמצאים בתחום הטווחים הרלוונטיים של ההתראות לירי רקטות מתחום רצועת עזה – לא מצרים ולא כלום – כתוב בהקשר של עזה.

עתניאל שנלר: דא עקא, אם באמת קריטריון מעבר לשבעה קילומטרים צריך ליפול בהקשר של עזה – הוא קיים כאן, במקרה הזה, כל עוד המסמך הזה יש לו ערך.

עתניאל שנלר: למסמך הזה יש בעיני ערך גדול ולכן בוודאי שיש לו תנא דמסייע לשר האוצר מדוע להכליל גם את שני היישובים הללו.

עתניאל שנלר: ההקשר של המרחק הוא רק פרמטר אחד והקריטריונים למול בג"צ אינם קשרם דווקא ורק למרחק אלא קריטריונים שווים באשר הם.

עתניאל שנלר: לכן, בוודאי ובוודאי שצריך לדרוש משר האוצר לקבל את הבקשה של משרד הביטחון, להבין שהוא ממונה על התקציב אבל הוא לא ממונה על הביטחון ולגרום לכך שהם יכללו בתוך ההטבה המדוברת כאן.

עתניאל שנלר: הערה שנייה, טענת הבג"צ לקריטריונים לאור מה שאתה אמרת – אין דבר יותר בלתי שווה מלהתייחס באופן שווה למי שאינם שווים.

עתניאל שנלר: היישובים הללו אינם שווים ואי אפשר לקחת תמיד מה שחל כאן ולהחיל על כולם.

עתניאל שנלר: חנוך לנער על פי דרכו.

עתניאל שנלר: לכן אני חושב שלא צריכה להיות בכלל איזושהי הווא אמינא, איזושהי מחשבה מדוע לא לכלול אותם היום.

עתניאל שנלר: בשאלה השנייה של השנתיים, אדוני היושב-ראש, נדמה לי שמה שהחברים אומרים כאן הוא כל-כך פשוט שהוא מיותר.

עתניאל שנלר: מצאתי כאן, במקרה היה לי בכיס ציטוט, הרב קוק אומר: "כשהשכל מאיר במלוא אורו אז אין צורך בשום הדרכה מיוחדת של חוקים ומשפטים" – ואז הייתי אומר גם לא של היועץ המשפטי לממשלה – "אולם כשחשוך, נדרש מאתנו להאיר".

עתניאל שנלר: אני רוצה שאנחנו, חברי הכנסת, נאיר את החושך המחשבתי.

עתניאל שנלר: אם הכלל הנוהג, העקרוני – שהוא נכון וראוי – במקרה הזה הוא חשוך ואנחנו צריכים להאיר אותו.

עתניאל שנלר: לכן אדוני היושב-ראש, אני מציע - - -

משה גפני: לא הבנתי את הרב קוק, את מה שהוא אמר.

עתניאל שנלר: אני יודע.

עתניאל שנלר: אתם מתקשים להבין אותו כבר הרבה שנים.

משה גפני: אני דווקא מצטט אותו כל הזמן ואתם חולקים עלי.

משה גפני: את מה שכתב על תלמידי ישיבות אתם לא מקבלים.

משה גפני: אני כל הזמן מסתובב עם האיגרת של הרב קוק על תלמידי ישיבות ואתם מכחישים את זה.

משה גפני: אנחנו ממשיכים את דרכו ואתם לא.

משה גפני: אני מבין ממה שאמרת שהרב קוק אמר שכשיש אור – לא צריך מדינת חוק?

עתניאל שנלר: מה שאמר הרב קוק - - -

משה גפני: איך הוא בורח מהעניין הזה.

משה גפני: אני יודע, מה שנוח לכם אתם אומרים.

אורי אריאל: גפני, מה שהוא אמר זה שלא צריך ליבה.

משה גפני: אני שואל – תשמע את השאלה – שאלתי: האם הרב קוק אמר, בציטוט שלך, שכשיש אור גדול לא צריך מדינת חוק?

גאלב מג'אדלה: אני יכול להביא הקאדי להפריד ביניכם?

משה גפני: לא, לא צריך הפרדה.

עתניאל שנלר: גפני, אתה רוצה לשמוע גם תשובה?

משה גפני: כן, בטח.

עתניאל שנלר: כשיש שכל ישר, לא של אדם פרטי או מפלגה פרטית או איזה כנס בניר עציון, כשיש שכל ישר לאומי – לא צריך הצעות של היועץ המשפטי לממשלה.

עתניאל שנלר: זה מה שהוא אומר.

עתניאל שנלר: הביחד הזה, לא הסקטור, לא הכת, לא צבע כזה או אחר, כשהביחד – הכחול לבן – יש לו שכל ישר לא צריך את היועץ המשפטי.

עתניאל שנלר: זה מה שאומר הרב קוק.

עתניאל שנלר: על הרקע הזה אני רוצה להציע את ההצעה הבאה:

עתניאל שנלר: משום שגמר התוף של העניין הזה הוא ב-1 בינואר או ב-31 בדצמבר ויש עוד הרבה זמן יחסית, אני מציע לא לאשר היום כלום ולדרוש משר האוצר שני תיקונים: תיקון אחד – שנתיים כי השכל מאיר; התיקון השני – לנצל את המכתב של משרד הביטחון לדבר הטריוויאלי הכל-כך פשוט הזה, שהם יצטרפו גם כן, ואם מדובר על בחירות, זה כן פרמטר.

עתניאל שנלר: זה הפרמטר שיכריח את שר האוצר למהר ולהכניס את שניהם לכאן, והוא יעשה את זה מהר כי אחרת הוא יצא נפסד ונדון בזה בעוד שבועיים.

משה גפני: תודה רבה, מעניין אתך תמיד, עתניאל.

משה גפני: חבר הכנסת יעקב אדרי, בבקשה.

יעקב אדרי: עתניאל אמר כמה דברי טעם.

יעקב אדרי: אני רוצה לומר דבר אחד: אם שר האוצר היה מביא לנו – את זה גפני צריך לשמוע.

אבישי ברוורמן: מציון תצא תורה, ציון?

אבישי ברוורמן: מה קורה שם?

יעקב אדרי: הרב גפני, אם שר האוצר היה מביא תקנה והיה מבקש להאריך לשנתיים, לכאורה, כל מה שאתה אומר נכון, זה חשש כי כל הזמן הארכנו בשנה ועכשיו זה חריג בגלל הבחירות.

יעקב אדרי: פה זה הפוך – הוא הביא את זה לשנה, אבל הרצון של כל ועדת הכספים – שמורכבת פה מכל המפלגות – אומר שנתיים.

יעקב אדרי: לכן אני מצטרף למה שעתניאל אמר, יש זמן עד סוף דצמבר – נחזיר את זה לאוצר, לא לאשר את זה היום וששר האוצר יתקן.

יעקב אדרי: יש חשש יגיד: יופי, אתם לא מאשרים.

משה גפני: אין דבר כזה.

יעקב אדרי: יש לך ניסיון.

משה גפני: התקנות ממשיכות להיות מונחות כאן, זאת אומרת שאני יכול בכל עת להביא את זה להצבעה אם שר האוצר מחליט לא לשנות את עמדתו.

יעקב אדרי: בסדר גמור.

משה גפני: לא יכול להיות יותר גרוע – יכול להיות רק יתר טוב.

יעקב אדרי: הדבר השני זה עניין שלושת היישובים.

יעקב אדרי: אני הייתי שותף, באתי, ביקרתי ועזרתי כשר לפיתוח הנגב והגליל, וסייעתי להם.

יעקב אדרי: אלו יישובים שמתפתחים, הם לא יישובים ותיקים שקיימים ומגיע להם הכול.

יעקב אדרי: להם צריך לתת את כל הסיוע, בפרט כשיש המלצה של משרד הביטחון שזה הקריטריון שקובע לגבי שר הביטחון.

יעקב אדרי: לכן אני ממליץ שגם שר האוצר, באותה הזדמנות, יצרף גם את שלושת היישובים.

משה גפני: תודה.

משה גפני: חבר הכנסת שכיב שנאן, ואחריו – חבר הכנסת אורי אריאל.

שכיב מוראד שנאן: ברשותך, קודם כל, אני מברך על כל תוספת שכל יישוב מקבל.

שכיב מוראד שנאן: בתור אחד שגר פעם ועדיין גר ביישוב ספר בקו עימות בצפון, אני מבין את הכאב של שי ומאיפה זה נובע כשהוא מתעצבן כשמדברים בדברים כאלה.

שכיב מוראד שנאן: אני גם חייתי תחת קטיושות ותחת מטר הרבה יותר גדול הרבה יותר זמן ממה שאתם חיים ולכן אני מברך באמת.

שכיב מוראד שנאן: השאלה שלי היא: האם זה בא לעל חשבון ה-750 מיליון שקל הנחות מס של כלל אזרחי מדינת ישראל?

שכיב מוראד שנאן: מאיזה תקנה תקציבית זה בא?

שכיב מוראד שנאן: חשוב לי להבין, סליחה על הבורות, אני שואל בשביל להבין.

שי חרמש: אין לך בעיה עם זה.

שכיב מוראד שנאן: הדבר השני – אם מחר יפלו קטיושות מלבנון, האם נוכל לצרף גם את שלושת היישובים שבג"צ החליט שהם זכאים ומדינת ישראל מסרבת לצרף אותם כבר תשעה חודשים?

משה גפני: לא.

משה גפני: מה שעלול לקרות בבג"צ זה שבג"צ יפסול את החוק.

משה גפני: זה מה שעלול לקרות.

שכיב מוראד שנאן: אני אומר שאם התקנה הזאת תאושר – אני הולך לבג"צ על זה שלא מכבדים את ההחלטה - - -

משה גפני: אתה לא צריך ללכת לבג"צ – זה תלוי ועומד בבג"צ.

שגית אפיק: אבל החלטת בג"צ לגבי שלושת היישובים שאתה מדבר עליה היא החלטה אחרת ושלושת היישובים יכנסו לפי החלטת בג"צ באופן אוטומטי כעבור שנה בהעדר הצעת חוק של חקיקה ראשית להסדיר את ההטבות בכללותן.

שכיב מוראד שנאן: אני מדבר פה על הצביעות של משרד האוצר בעניין.

משה גפני: למה משרד האוצר?

שכיב מוראד שנאן: יש החלטת בג"צ מאפריל שנה שעברה להכניס שלושה יישובים - - -

שגית אפיק: אבל להכניס אותם בתוך שנה.

שכיב מוראד שנאן: גברתי, עם כל הכבוד, אני ברשות דיבור.

שכיב מוראד שנאן: אחרי זה תגיבי למה שאת רוצה.

שגית אפיק: סליחה.

משה גפני: בבקשה.

שכיב מוראד שנאן: עצם העובדה שלא מתקבלת החלטה להכניס את שלושת היישובים האלה, למרות שהם קופחו במשך עשרות שנים, אין שום סיבה להכניס יישובים אחרים כל עוד היישובים האלה לא נכנסים.

משה גפני: חבר הכנסת שכיב שנאן, אני רוצה - - -

שכיב מוראד שנאן: אני בעד שלומית ואני אפילו בעד 8.8 ועד - - -

משה גפני: אמרת את דעתך.

שכיב מוראד שנאן: אין לי שום בעיה עם זה.

שכיב מוראד שנאן: אבל שפעם אחת יהיה צדק במדינה הזאת.

משה גפני: חבר הכנסת שכיב שנאן, אנחנו קיימנו דיונים פעמים רבות לגבי הנושא של הטבות המס.

משה גפני: אני מדבר על הקדנציה הזאת – אני לא מדבר על קדנציות קודמות – דרשנו מהממשלה, זה תפקידה, לקבוע מכיוון שהיה פה יושב-ראש הכנסת, היה פה יועץ המשפטי לממשלה מני מזוז בישיבה, היה לנו ברור שאני אאלץ לומר, שבג"צ צודק לחלוטין.

משה גפני: בג"צ קיבל את ההחלטה הנוראה ביותר מבחינת הכנסת, הנוראה ביותר.

משה גפני: הוא אומר: יש לכם את כל הזמן שבעולם, שנה שלמה – תקבלו החלטה, תכניסו את היישובים, תוציאו יישובים, תעשו סדר עם קריטריון ברור.

משה גפני: בג"צ אמר את הדבר הנורא ביותר: אם לא תחליטו – שלושת היישובים נכנסים.

משה גפני: זאת אומרת, הוא כאילו בא במקום הממשלה.

משה גפני: עד לרגע זה הממשלה לא קיבלה החלטה.

משה גפני: זה בכלל לא רלוונטי כל הדיבורים שאנחנו מדברים.

משה גפני: תלך לבג"צ – אתה אין לך מה ללכת לבג"צ בגלל ששלושת היישובים, על פי החלטת בג"צ – שזה דבר חמור, זה נוגד את סדרי - - -

שכיב מוראד שנאן: לא.

שכיב מוראד שנאן: אני אלך לבג"צ נגד ההחלטה הזאת.

משה גפני: זה לא רלוונטי מכיוון שאם הממשלה לא תקבל החלטה - שלושת היישובים ייכנסו בכל מקרה בהוראת בג"צ שזה דבר נורא.

משה גפני: הממשלה צריכה לקבל החלטה.

שכיב מוראד שנאן: אני מציע שנתפוס אומץ כמו שבג"צ תפס אומץ ולא נחכה עוד ארבעה או חמישה חודשים עד שהממשלה תחליט שממילא היא לא הולכת להחליט.

שכיב מוראד שנאן: בוא אנחנו גם ניזום היום להכניס את גם את היישובים האלה.

משה גפני: אנחנו לא יכולים לעשות את זה, אין מציאות כזאת בכלל.

משה גפני: את זה הממשלה יכולה לעשות.

משה גפני: בג"צ לא מסכים שאנחנו ניזום דברים כאלה בגלל שהמציאות היא שצריך לצייר מפה נכונה קריטריונית, לא שכל אחד מכניס יישוב אחר, כל אחד בא עם כמה יישובים.

משה גפני: צריך מפה שיהיו לה סדרי עדיפויות ושהיא גם נתונה להסבר ציבורי למה זה כן וזה לא.

משה גפני: זה מה שספי אמר לגבי שלושת היישובים הללו שנמצאים מבין שלושת היישובים מחוץ לשבעת הקילומטרים.

שכיב מוראד שנאן: הרב גפני, לא מדובר בהחזרת העקורים שנעקרו ב-1948.

משה גפני: הבנתי, אני אתך.

שכיב מוראד שנאן: מדובר במשהו אחר לגמרי, שתושב כפר ורדים ותושב כסרא-סמיע, אחד ליד השני – כסרא-סמיע נמצאת יותר פנימה בתוך הקו - - -

משה גפני: כן, אבל מי קיבל את ההחלטה הזאת?

משה גפני: אני לא.

אורי אריאל: אהוד ברק.

שכיב מוראד שנאן: כנראה שאתה הצלחת לרמות אותו.

אורי אריאל: את אהוד ברק שלנו?

אורי אריאל: שר הביטחון שלנו?

משה גפני: אני לא קיבלתי החלטה כזאת.

משה גפני: שכיב, תודה רבה.

משה גפני: חבר הכנסת אורי אריאל, ואחריו – חבר הכנסת אבישי ברוורמן.

אורי אריאל: ראשית, לפרוטוקול – אני לא רימיתי את שר הביטחון.

שכיב מוראד שנאן: ראשית, לפרוטוקול – אני לא מאשים אותך בזה, אז בפעם הבאה תיזהר במוצא פיך כדי שאני לא איאלץ להגיב.

אורי אריאל: שנית, אני מצטרף לדוברים הקודמים שהציעו להחזיר את הצו לשר האוצר על מנת שיתקן אותו בשני הדברים: האחד, שזה יהיה לשנתיים והתיקון השני שיכלול את שני היישובים שכרגע לא נכללים ושמשרד הביטחון ממליץ עליהם.

אורי אריאל: אני מוחה מחאה נמרצת על דעת היועץ המשפטי לממשלה שפועל בלי שיקול דעת.

אורי אריאל: אותו דבר הוא עשה לנו בוועדה למינוי שופטים ואחרי זה הוא חזר בו, אז אני רואה איזו תקווה, אני רואה איזה אור בקצה המנהרה ואני מקווה שזה לא הקטר שבא ממול, כי ליועץ המשפטי יש נטייה לבוא למנהרות האלה ממול כשיש רכבות.

אורי אריאל: תבקשו מהיועץ להוריד את חוות הדעת שלו.

אורי אריאל: הוועדה יכולה להמליץ גם בלעדיו, עם כל הכבוד, הוא היועץ, זה שמו וכן הוא.

אורי אריאל: תבקשו, זה פשוט פוגע ומעליב אלפי אנשים ואתה יודע מה?

אורי אריאל: לא רק את אלה שגרים שם.

אורי אריאל: זאת לא בעיה של שי חרמש שהוא גר שם – זאת גם בעיה שלי שגר בכפר אדומים.

אורי אריאל: לכן תבקשו ממנו, אפשר לשנות – רואים ושומעים, יש פה אחידות דעים מפתיעה – לא מפתיעה אבל כללית – לא מפתיעה כי הנושא הוא מחייב את זה.

אורי אריאל: תסבירו לו מה היה פה והוא יוציא חוות דעת מתוקנת או מי מטעמו שבעניין הזה מחריגים.

אורי אריאל: לא כל עניין, נכון.

אורי אריאל: יש בחירות, צריך לשים לב.

אורי אריאל: אבל לא כל דבר עכשיו נכנס תחת הכותרת הזאת ומשתקים את המדינה.

אורי אריאל: זה פשוט לא בא בחשבון.

משה גפני: תודה רבה.

ספי זינגר: אני יכול להגיב?

משה גפני: לא, לא.

משה גפני: ספי, אני אאפשר לך.

משה גפני: שמתי לי למטרה להגן על משרד המשפטים.

שכיב מוראד שנאן: זאת משימה לא קלה.

משה גפני: אני יכול לחזור בתשובה אחר-כך.

משה גפני: חבר הכנסת אבישי ברוורמן, ואחריו – חברת הכנסת פאינה קירשנבאום.

משה גפני: אחרון מבין חברי הכנסת – חבר הכנסת יצחק וקנין.

אבישי ברוורמן: איך אומרים?

אבישי ברוורמן: סייג לחוכמה שתיקה.

אבישי ברוורמן: נאמרו פה כל הדברים.

אבישי ברוורמן: אני אומר בשני משפטים, אמר את זה עתניאל שנלר, אמרו את זה פה אחרים: אני חושב שברור שמדינת ישראל היא מדינה שהניהול שלה הוא כל-כך מורכב ומסובך.

אבישי ברוורמן: אני מסכים לחלוטין עם ההצעה של היועץ המשפטי וצריך להיזהר בזמן בחירות כי אנחנו במשטר כל-כך בעייתי, לא אשתמש במילים יותר רכות, ורמת הפוליטיקה היא מאוד נמוכה.

אבישי ברוורמן: במקרה הזה אני ממליץ לחלוטין על מה שאמרו עתניאל ואחרים: במנהיגותך, להחזיר את זה לשר האוצר, לבקש ממנו את הדבר הזה שישנה את התקנה, יוסיף את היישובים ויבוא לציון גואל.

אבישי ברוורמן: תודה רבה.

משה גפני: תודה רבה.

משה גפני: חברת הכנסת פאינה קירשנבאום, ואחריה – חבר הכנסת וקנין.

פניה קירשנבאום: טוב, לא נותר מה להגיד.

פניה קירשנבאום: אני חושבת שאתה הגדרת, כבוד היושב-ראש, את הנושא נכון והאני מצטרפת לגישה שלך.

פניה קירשנבאום: מה שעתניאל אמר לגמרי תואם את דעתי ואני מבינה את דעת כל שאר חברי הכנסת שנמצאים פה.

פניה קירשנבאום: חבל על כל הוויכוח הלוהט שהיה לפני זה, חבל על הזמן.

פניה קירשנבאום: אני חושבת שבהחלט צריך להחזיר את זה לאוצר ולחייב אותם תוך שבועיים להגיש את זה כמו שהגדרת.

פניה קירשנבאום: אני מצטרפת להצעה.

משה גפני: תודה רבה.

משה גפני: חבר הכנסת וקנין, בבקשה.

יצחק וקנין: אני חולק על הדעות שהובעו פה.

יצחק וקנין: דעתי ברורה: אם יש יישוב שנמצא בתוך הקו על פי הקריטריונים – הוא צריך להיכנס מאותו יום שהוא בתוך הקריטריונים.

יצחק וקנין: הכי קל להגיד: רבותי, נכניס את כל היישובים.

יצחק וקנין: זה יישמע טוב, זה נופל טוב על האוזניים.

יצחק וקנין: אבל רבותי – יש קריטריונים.

יצחק וקנין: בגלל הדבר הזה נפרצו הדברים והגיעו לבג"צ ובג"צ אמר את מה שאמר והכול תקוע, ולצערי הרב, כמו שאומר שכיב שנאן, ישנם יישובים שנכללים בתוך המסגרת, את זה אנחנו מכניסים.

יצחק וקנין: לא אנחנו צריכים לקבוע את מי אנחנו מכניסים.

יצחק וקנין: אם זה יהיה פה – זה יהיה פוליטי, אני אומר לכם את זה.

יצחק וקנין: זה היה ב-2007, זה היה פוליטי.

יצחק וקנין: החלטה שהביאו לפה יישובים והכניסו אותם פוליטית, ולבג"צ לא ידעו מה להגיד – למה הכניסו את חצור, ולמה הכניסו את בית שאן.

יצחק וקנין: אני אומר את זה רבותי, אתם תתקעו את שלומית בהחלטה הזאת.

יצחק וקנין: שלומית לא צריכה טובות לא של הוועדה ולא של שר האוצר – היא בתוך הקריטריון.

יצחק וקנין: עכשיו, אם אתם מכניסים את היישוב נווה ובני נצרים – גם אני לדעתי צריך להכניס אותם – אבל הם לא בקריטריון.

יצחק וקנין: השאלה היא אם אין עוד יישובים שנמצאים במרחק הזה בתוך קו הגבול הזה, הקו הדרומי?

יצחק וקנין: אם אין עוד יישובים – זה בסדר, אבל יכול להיות פחד שיצוצו עוד חמישה-שישה יישובים שנמצאים במרחק של תשעה קילומטרים.

יצחק וקנין: מה תגידו להם, רבותי?

יצחק וקנין: אני מעלה פה בעיה רצינית רבותי.

יצחק וקנין: הכי קל להגיד: באו ונדחף את כל היישובים.

יצחק וקנין: ככה עשו ב-2007.

יצחק וקנין: כל מי שרצה נכנס לוועדה ואמר את הדברים.

יצחק וקנין: גם אז אמרתי אותם דברים, רבותי.

יצחק וקנין: פוליטית זה הכי קל לבוא ולהגיד: בואו נדחף את כל היישובים.

יצחק וקנין: מי שנמצא בקריטריון – ברור לחלוטין שצריך להיות בפנים ואין לי בעיה, רבותי, שיכניסו את נווה ואת נצרים ועוד יישובים, אבל הם לא בקריטריון של המרחק.

יצחק וקנין: גם עם משרד הביטחון אולי נעשה משהו אחר: ישיבה מסודרת, נביא לפה את המפה של כל הדרום וכל יישוב מה המרחק שלו ונדון על כל היישובים ונגיד את האמת.

יצחק וקנין: ריבונו של עולם, חברים, אני יודע מה שאני אומר.

יצחק וקנין: אתם יודעים שאני צודק, שזו האמת.

יצחק וקנין: בואו נפתח את כל המפה ונשים פה את הכול.

יצחק וקנין: למה ניקח רק את שלושת היישובים האלה?

יצחק וקנין: אחר מהם לא צריך אותי בכלל, אבל השא – אולי יש עוד יישובים.

יצחק וקנין: אם אותם יישובים ילכו לבג"צ – מה תגידו לבג"צ על אותם יישובים?

אבישי ברוורמן: מה אתה ממליץ?

יצחק וקנין: אני ממליץ, קודם כל, לקבל את ההחלטה לגבי היישוב שלומית ומיד להכניס אותו.

עתניאל שנלר: לא צריך לקבל החלטה – זה מובן מאליו.

יצחק וקנין: אבל זה רטרואקטיבית.

יצחק וקנין: צריכים הדברים להיאמר פה.

יצחק וקנין: לגבי שאר היישובים, אני לא יודע, צריכה להיות פה החלטה ברורה על פי קריטריונים ולא שרירותית, רבותי.

עתניאל שנלר: שנתיים או שנה?

יצחק וקנין: העניין של שנתיים – אני חושב שגם הסאגה הזאת שכל שנה מביאים לנו את הדבר הזה, יכול להיות שזה קשור לאותו מכלול שההנחות של כלל היישובים וזה צריך להיגמר בימים הקרובים.

יצחק וקנין: יכול להיות שלכן ההארכה היא לשנה ויכול להיות שזה מה שיגידו לנו בישיבה הבאה.

יצחק וקנין: אני חושב שצריך לאשר את הדברים.

ליאת גרבר: אנחנו אומרים את זה כבר עכשיו.

משה גפני: ליאת, ליאת, אנחנו כבר הפלגנו מעבר לזמן.

יצחק וקנין: רבותי, דעתי היא שכן צריך לאשר את זה לשנה ולהכניס את היישוב שלומית רטרואקטיבית ולגבי שאר היישובים שיביאו לפה דיון מסודר על כל יישובי העוטף וגם אותם יישובים שפונו מגוש קטיף.

יצחק וקנין: אני חושב שאנחנו נעשה עוול אם אנחנו נחליט החלטה שהיא לא תעמוד בפסיקת בג"צ.

משה גפני: תודה רבה.

משה גפני: סגן אלוף עדנה פרדו, תציגי את עמדת משרד הביטחון.

עדנה פרדו: עמיקם סבירסקי כתב מכתב מאוד נקודתי ומאוד חד משמעי.

עדנה פרדו: אני רוצה להקריא אותו כי לא לכולם יש את המכתב.

עדנה פרדו: הוא דיבר גם על היישוב נווה - -

שכיב מוראד שנאן: למה באמת אין לכולם?

משה גפני: זה לא הגיע לוועדה.

ליאת גרבר: גם לרשות המיסים הוא לא הגיע.

עדנה פרדו: - - גם היישוב נווה וגם על היישוב נצרים.

עדנה פרדו: על שלומית אני לא מדברת כי אני מבינה שהוא נמצא בטווח של שבעה קילומטרים וכלל המשתתפים מסכימים כולל רשות המיסים.

עדנה פרדו: יישובים אלה סובלים מבעיות ביטחון ואיומים, גם מגבול מצרים, ונמצאים בתחום הפוליגונים של ההתראות לירי רקטות מתחום רצועת עזה.

עדנה פרדו: שלושת היישובים נמצאים במתח ביטחוני רב שמשפיע מאוד על שגרת החיים היום-יומית ולכן אנחנו ממליצים להכיר בהם כיישובי ספר וגם לתת להם זכאות להטבות מס כיישובי עוטף עזה, קו עימות דרומי.

עדנה פרדו: אנחנו מלווים את כל יישובי עטוף עזה כיחידה להתיישבות עם כלל מרכיבי הביטחון יום-יום ומכירים את זה חלק מחברי הכנסת פה באופן אינטנסיבי.

עדנה פרדו: עמיקם, ראש היחידה, שהוציא את הנייר הזה הוציא אותו אחרי שיקולים ואחרי כל הבדיקות האפשריות - - -

יצחק וקנין: אין יישובים שסובלים במרחק תשעה קילומטרים?

יצחק וקנין: אני מצביע עכשיו אתך.

משה גפני: רגע, בסדר, נשאל אותה.

עתניאל שנלר: - - - רק קריטריון אחד, יש עוד קריטריונים.

עדנה פרדו: עמיקם הוציא את המכתב הזה אחרי כל הבדיקות המתבקשות.

עדנה פרדו: כל מסמך נוסף שתבקש הוועדה מאתנו להמציא ושקשור בשיקולים ביטחוניים, שקשור בבדיקה נוספת – אנחנו נמציא.

עדנה פרדו: שקשור בתיאום גם עם פיקוד העורף – אנחנו נציג בפניה באופן מפורט ככל שיידרש.

משה גפני: קודם כל, אני מודה לך.

משה גפני: הוועדה רוצה באופן פורמלי שתאמרי לנו, אני חושב שגם הכתובת שלכם היא שר האוצר מכיוון שאת ההחלטה, בסופו של דבר, אילו תקנות להביא לוועדה מקבל שר האוצר.

משה גפני: מאוד הייתי מבקש אם אתם יכולים להביא גם לשר האוצר וגם לוועדת הכספים: ראשית, לגבי המרחק של שלומית – איך נמדד המרחק הזה?

משה גפני: האם יש מחלוקת בעניין של המרחק?

משה גפני: אני לא סתם שואל את זה.

משה גפני: אני חושש מזה קצת.

משה גפני: יכול לבוא מישהו ולהגיד שהמרחק הוא יותר רחוק.

עדנה פרדו: המרחק שמוצע כאן הוא בדיוק אותו מרחק שנבדק בכל יישובי עוטף עזה.

משה גפני: בסדר, רק שתכתבו את זה.

משה גפני: תכתבו איך נקבע המרחק.

משה גפני: הדבר השני הוא לגבי שני היישובים האחרים: את השיקולים הביטחוניים – שזה מופיע בחוק – למה לפי דעתכם צריך להוסיף אותם?

משה גפני: והאם יש השלכת רוחב, כפי שהעלתה פה ליאת קודם, אם שני היישובים האלה מתווספים ליישובים נוספים?

משה גפני: אני לא בורח מהעניין ואני מבקש כמו שמופיע בחוק.

שגית אפיק: האם השיקולים הביטחוניים הם כאלה שמתקיימים גם ביישובי עוטף עזה בשל סמיכות לגדר המערכת?

משה גפני: בדיוק.

משה גפני: זאת אומרת צמוד לחוק בגלל שעל זה אנחנו צריכים להצביע – זה הדבר הנוסף.

משה גפני: ספי אתה רוצה להוסיף משהו לפני שאני מסכם?

ספי זינגר: כן.

ספי זינגר: אני חושב שהשיקול העיקרי והמרכזי כן לאשר את זה לשנה זה פסיקת הבג"צ וההסדרה החקיקתית שתבוא לכנסת ולוועדת הכספים לכלל מטרת הטבות המס ליישובים.

ספי זינגר: אני מניח שהוועדה הזאת, כשזה יבוא – אולי גם בהצעת החוק – תשקול גם את השיקולים הביטחוניים וגם המקומות האלה יישקלו וייבדקו.

עתניאל שנלר: אם יהיה חוק חדש ממילא זה ייפול.

משה גפני: עתניאל – די.

משה גפני: ספי, בשביל מה אתה אומר?

משה גפני: עד עכשיו אמרת שיקולים משפטיים ועכשיו הצלחת לעצבן אותו.

משה גפני: אני רוצה לסכם את הדיון: אתה מייצג את הממשלה ובעניין הזה אני חושב שאתה היית צריך להגיד את הדברים.

משה גפני: את המשפט האחרון לא היית צריך להגיד בגלל שהממשלה לא באה בידיים נקיות, אין לה אומץ לבוא ולקבל החלטה על מפה של הטבות המס.

משה גפני: אין לה אומץ.

אורי אריאל: הממשלה שלנו?

משה גפני: הממשלה שלנו, שלכם – איפה אתם באיחוד הלאומי, הבית היהודי?

משה גפני: לא חשוב, לא חשוב, יש לכם שר בממשלה אחרי שהתאחדתם עם המפדל, יש לכם שר בממשלה.

עתניאל שנלר: אל תעשו פוליטיקה מהסוגיה הזאת.

משה גפני: ממש לא נעשה.

משה גפני: מה יש לנו לעשות?

משה גפני: מה, יש לנו פריימריז שנעשה?

משה גפני: אין לנו.

עתניאל שנלר: אז תמשיך לדבר, תסכם.

משה גפני: על כל פנים, זה נכון שהדבר הזה היה יכול להימנע לו הממשלה הייתה עושה את תפקידה.

משה גפני: תפקידה היה לא לזרוק את זה לבג"צ – אנחנו כבר דנו בזה פה כבר לפני שלוש שנים – מה שאמר חבר הכנסת וקנין זה נכון:

משה גפני: ב-2007 היה פה מצב - - -

אבישי ברוורמן: הדיון הזה היה גם כשאני הייתי יושב-ראש ועדת הכספים.

משה גפני: נכון, נכון.

משה גפני: עכשיו אני רוצה לומר לסיכום כדלהלן, ואני פונה אל הממשלה ואני פונה אל חברי הוועדה: אני סבור, בניגוד לעמדה המשפטית בעניין הזה, כפי שהציג את זה משרד המשפטים.

משה גפני: אני חושב שככל שמתמשך מה שקורה בעוטף עזה והמציאות הביטחונית שאנו מצויים בה היום – אנחנו יודעים מה שקורה שם – צריך לתת לאנשים מרווח.

משה גפני: זה לא קשור בכלל לבחירות ולא קשור בכלל לפוליטיקה.

משה גפני: אף אחד לא יכול לעשות מזה הון פוליטי.

משה גפני: אנשים בדרום חכמים, כשבאים אליהם שרים וחברי כנסת לביקורים הם צוחקים.

משה גפני: זאת אומרת, הם מכבדים אותם – בגלל שאנשי הדרום הם אנשים שעושים כבוד – אבל כולם יודעים שזאת פוליטיקה.

שכיב מוראד שנאן: אבל שר האוצר כבר הוציא הודעה לתקשורת.

משה גפני: זה לא מוסיף שום דבר, זה לא קשור לעניין הזה.

משה גפני: עכשיו, אני יודע גם שאין לנו סמכות – אנחנו יכולים לדבר עד מחר בלילה – הסמכות היא בידי שר האוצר.

משה גפני: אנחנו יכולים להצביע על שנתיים, זה כלאם פאדי, לא יעזור בעניין הזה שום דבר.

משה גפני: החוק קובע שאת התקנות מביא שר האוצר.

משה גפני: הוועדה רשאית לאשר ורשאית לדחות.

משה גפני: אני לא מוריד את זה משולחן הוועדה.

משה גפני: אני משאיר כאן את השנה.

משה גפני: אני נותן לשר האוצר שבוע.

משה גפני: אני פונה אליכם על כל הדברים הללו וגם למשרד הביטחון, זגן אלוף פרדו, אנחנו בשבוע הבא נביא את זה בעזרת השם להצבעה.

משה גפני: ראשית, אני מבקש משר האוצר להאריך את זה לשנתיים.

משה גפני: אם הוא יחליט שלא, הוא יחליט לשנה – אנחנו לא נפיל את זה, להיפך, אנחנו נאשר את זה.

משה גפני: , אבל אנחנו רוצים שנתיים.

משה גפני: זאת עמדת כל חברי הוועדה, זה לא קשור לחוק הכללי.

משה גפני: שדרות ועוטף עזה זה משהו אחר – זאת עוד סוגיה בתוך הסוגיה של הטבות המס.

משה גפני: הנושא של המרחק של שלומית – אני מבקש תשובה רשמית עד שבוע הבא האם אכן זה נכלל ואם זה נכלל, זה כמובן לא מובא להצבעה וזה חל רטרואקטיבית וזה מגיע להם מאז שנחקק החוק, מאז שהם עלו שם על הקרקע.

משה גפני: לגבי שני היישובים האחרים – אני מבקש שמשרד הביטחון יעביר את חוות דעתו לשר האוצר - - -

גאלב מג'אדלה: איזה יישובים?

משה גפני: שני היישובים הנוספים שקוראים להם נצרים ונווה.

משה גפני: הם גם נמצאים שם רק שהם נמצאים מרחק קצת יותר רב מאשר השבעה קילומטרים.

משה גפני: אנחנו ממליצים שאם אכן כך מדובר – ציון, אנחנו דיברנו על זה במהלך הישיבה, אף על פי שזה לא קשור לקואליציה ואופוזיציה, אבל ציון שהוא רכז הקואליציה גם הציע את ההצעה הזאת ואמר לי: אל תלך לקבל החלטה, צריך לתת כמה ימים כדי לבחון את זה.

ציון פיניאן: בהחלט.

משה גפני: בכל אופן אנחנו מדברים על אחד הדברים הרגישים ביותר במדינת ישראל.

משה גפני: מתחילות להיות צעקות: למה לא נכנסים לעזה?

משה גפני: למה לא פוגעים?

משה גפני: הדבר הכי זול זה כסף, הכי זול.

משה גפני: לתת לתושבים שם את ההרגשה שלא משאירים אותם לבד זה תופעה שהיא חשובה מספיק כדי שאנחנו נעשה אותה.

משה גפני: לכן, אני מבקש, ליאת וספי, אני מבקש תוך שבוע ששר האוצר יקבל החלטה.

משה גפני: אנחנו ממליצים על שנתיים, רוב חברי הוועדה ממליצים על שנתיים.

שי חרמש: כולם.

משה גפני: כולם, בסדר.

משה גפני: אני מבקש לבחון את שלושת היישובים, כפי שאמרתי, ואני רוצה תשובות מוחלטות לגבי העניין הזה.

משה גפני: אני לא מוריד את זה מעל סדר היום, התקנות נשארות כאן על ה שולחן.

משה גפני: אני מעריך שאנחנו נביא את זה, בעזרת השם, להצבעה.

משה גפני: תודה רבה לכולם.

משה גפני: אני עובר לסעיף הבא.